אהובה שרמן

אהובה שרמן (16 ביוני 1926 – 5 במרץ 2023) הייתה ציירת ואמנית ישראלית.

== ביוגרפיה ==
שרמן נולדה בתל אביב ב-1926, ובשנת 1939, בגיל 13, עברה להתגורר בחיפה עם משפחתה

בנעוריה למדה אמנות אצל מנחם שמי ושמואל רעיוני. את לימודיה התיכוניים עשתה במחלקה לאופנה בבית הספר ויצו חיפה. ב-1946 למדה אמנות אצל הניק ומשה גת, ובשנים 1961–1963 למדה קורס לאמנות בטכניון בהנחיית דאלי בהט.

לאחר סיום לימודיה עבדה בתחום האופנה. חולצה רקומה שעיצבה זכתה בתחרות לעיצוב חולצה לאומית מטעם הירחון "לאשה".<ref name=":0"></ref>

שרמן הייתה חברה באגודת הציירים והפסלים בישראל, ונמנתה עם אגודת האמנים slmm – אמנות הרבדים במולטימדיה בארצות הברית.

אוספיה של שרמן מוצגים במוזיאון ההעפלה וחיל הים ובמוזיאון הכט, שניהם בחיפה. החל משנות ה-60 הציגה בתערוכות יחיד רבות בישראל ובעולם.

בנוסף למוזיאונים יצירותיה מוצגות במבנים שונים. ציורה "ירושלים" מוצג במשכן הכנסת, וסדרת ציורים מוצגת במרכז הרפואי כרמל. שטיח קיר "יפה נוף משוש תבל", שאורכו 18 מטר, תלוי על קיר בחברת תדיראן בתל אביב, ושטיח קיר אחר שלה תלוי באולם המועצה המקומית כפר תבור. ציורי שמן שלה נתרמו ללשכת ראש העיר חיפה, למרכז הרפואי בני ציון ולבית החולים פלימן בחיפה. הציור "מעגן הספינות" מוצג בשגרירות יוון בישראל, שטיח קיר באורך של עשרה מטרים בשם "מדן ועד אילת" מוצג בבניין רבין בקריית הממשלה, והציור "המתלה" מוצג בבית הלוחם. אחת מהעבודות הבולטות ביותר שלה היא קיר אמנותי מחימר טרה קוטה בחזית בית בשדרות אבא חושי בחיפה.

יצירותיה מוצגות גם ברחבי העולם. אחת מעבודותיה נתרמה על ידי משפחת ברונפמן להיכל "שער ציון" במונטריאול, ואחרת מוצגת בבית הכנסת "שערי צדק" במונטריאול.

אוסף האמנות של ביאטריקס, מלכת הולנד כולל שתי עבודות של שרמן שנרכשו במהלך תערוכה באמסטרדם, ועבודה אחרת שלה נמצאת באוסף של הליידי ג'יימס דה רוטשילד בלונדון.

== יצירתה ==
עיקר יצירתה של שרמן הוא במדיום הציור. ציורי הנוף שלה מאופיינים בגישה ריאליסטית-אקספרסיבית. לצד זאת יצרה שטחי קיר ועבודות במדיה נוספות.<ref name=":0" />

היא נהגה לצייר בחומרים כמו צבעי שמן ופסטל, אך גם ליצור קולאז'ים. נדבך נוסף בעבודתה הוא יצירת שטיחי קיר אמנותיים בטכניקה ייחודית של תבליט.

היא נהגה לשאוב השראה מנופי חיפה, הרי הגליל, ערבות הנגב, ירושלים והים התיכון, אלו יצרו בעבודתה דיאלוג בין הצורה לבין התכנים הפנימיים.

== פרסים והוקרה ==
* 1965 – פרס בחירת הקהל, בית ציוני אמריקה, ארצות הברית
* 1979 – פרס האמנות ע"ש הרמן שטרוק מטעם עיריית חיפה
* 1998 – פרס מיוחד בתערוכה שנערכה בקובה והיגאשי, יפן, לרגל יובל למדינת ישראל
* 2000 – מדליה מטעם עיריית חיפה כאחת מ-25 הנשים הבולטות בתחומן
* 2013 – אות יקירת העיר חיפה

== חיים אישיים ומותה ==
בשנת 2020 שרמן התאלמנה מבעלה משה, ובמאי 2021 איבדה את בתה אירית שנפטרה בגיל 71 לאחר מאבק קצר במחלת הסרטן. היא הותירה אחריה בן, יובל. היא נפטרה ב־5 במרץ 2023 בביתה בחיפה.

== תערוכות ==
===== תערוכות יחיד =====

===== תערוכות קבוצתיות =====
* 1992 – ניו יורק, ארט אקספו
* 1998 - היגאשי וקובה, יפן
* 1999 – ניו יורק, גלריה מונסרט
* 2005 – אינטלקט – פסטיבל אמנות הארץ
* 2005 – עין הוד, "קיץ חם"
* 2005 – חיפה, דיוקן – בית שאגאל
* 2005 – חיפה, תערוכת ההדפס – בית שאגאל

== קישורים חיצוניים ==
* 
* [https://museum.imj.org.il/artcenter/newsite/he/?artist=%D7%A9%D7%A8%D7%9E%D7%9F,%20%D7%90%D7%94%D7%95%D7%91%D7%94&list=%D7%A9 אהובה שרמן], באתר מוזיאון ישראל
* יומן כרמל, [https://jfc.org.il/news_journal/60928-2/97411-2/ סרטון על תערוכת ציורים בבאר שבע ב-1969], בארכיון הסרטים הישראלי

== הערות שוליים ==

קטגוריה:אמניות ישראליות
קטגוריה:ציירות ישראליות
קטגוריה:אמנים ישראלים
קטגוריה:ציירים ישראלים
קטגוריה:בוגרות תיכון ויצו לאמנויות/רעות (חיפה)
קטגוריה:בוגרי תיכון ויצו לאמנויות/רעות (חיפה)
קטגוריה:אישים הקבורים בבית הקברות שדה יהושע
קטגוריה:ישראליות שנולדו ב-1926
קטגוריה:ישראלים שנולדו ב-1926
קטגוריה:ישראליות שנפטרו ב-2023
קטגוריה:ישראלים שנפטרו ב-2023